РЕГЛАМЕНТ (ЕО) № 115/2007 НА КОМИСИЯТА
от 7 февруари 2007 година
за изменение на Регламент (ЕО) № 60/2004 за изплащане към бюджета на Общността на суми, начислени за неизтегленото количество захар в излишък от пазара
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия,
като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия, и по-специално член 41, параграф 1 от него,
като има предвид, че:
(1)
Съгласно член 7, параграф 2 от Регламент (ЕО) № 60/2004 на Комисията от 14 януари 2004 г. за определяне на преходни мерки в сектора на захарта във връзка с присъединяването на Чешката република, Естония, Кипър, Латвия, Литва, Унгария, Малта, Полша, Словения и Словакия към Европейския съюз (1) сумите, които се изплащат от тези държави-членки за неизтеглените от пазара количества в излишък съгласно член 6, параграф 2 от същия регламент, трябва да бъдат внесени в бюджета на Общността на четири равни вноски най-късно до 31 декември на всяка от годините 2006, 2007, 2008 и 2009.
(2)
В Решение 2006/776/EО на Комисията от 13 ноември 2006 г. относно размера на сумите, които трябва да бъдат изплатени за неизтеглените количества захар в излишък (2) бяха посочени сумите, които трябва да бъдат изплатени от държавите-членки за количествата захар в излишък, определени с Регламент (ЕО) № 832/2005 на Комисията от 31 май 2005 г. за определяне на излишъка в количествата захар, изоглюкоза и фруктоза за Чешката република, Естония, Кипър, Латвия, Литва, Унгария, Малта, Полша, Словения и Словакия (3), за които до 31 март 2006 г. не са представени достатъчно доказателства за изтегляне от пазара.
(3)
Съгласно член 6, параграф 3, буква a) от Регламент (ЕО, Евратом) № 1150/2000 на Съвета от 22 май 2000 г. за прилагане на Решение 2000/597/EО, Евратом относно системата за собствени ресурси на Общностите (4) правата, констатирани съгласно член 2 от същия регламент, трябва да бъдат вписани в счетоводните отчети за собствени ресурси най-късно на първия работен ден след 19-о число на втория месец, следващ месеца, през който правото е било констатирано.
(4)
Съгласно член 7, параграф 1 от Регламент (EО) № 60/2004 до 31 март 2006 г. съответните държави-членки трябваше да представят на Комисията доказателство за изтегляне на излишъка. В някои случаи обаче бе необходимо да се изиска допълнителна информация във връзка с представените доказателства. Поради закъсненията при получаване на такава допълнителна информация и времето, което е необходимо за нейния задълбочен анализ, бе невъзможно уведомяването на съответните държави-членки относно размера на сумите, които трябва да бъдат платени до 31 октомври 2006 г. В резултат на това, за да има съответствие с правилата, посочени в Регламент (EО, Евратом) № 1150/2000, крайният срок, определен в член 7, параграф 2 от Регламент (EО) № 60/2004 за плащането на първата вноска, следва да бъде коригиран.
(5)
Регламент (ЕО) № 60/2004 следва съответно да бъде изменен.
(6)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Член 7, параграф 2 от Регламент (ЕО) № 60/2004 се заменя със следното:
„2. В случаите, в които не е представено доказателство за изтегляне от пазара съгласно параграф 1 за цялото количество или за част от излишъка, новата държава-членка изплаща сума в размер, съответстващ на неизтегленото количество, умножено по най-високите износни такси, валидни за бялата захар, попадаща под код по КН 1701 99 10, за периода между 1 май 2004 г. и 30 ноември 2005 г. Дял, равен на 25 % от цялата сума, се внася в бюджета на Общността до 31 януари 2007 г., 31 декември 2007 г., 31 декември 2008 г. и най-късно до 31 декември 2009 г. Цялата сума се взема предвид за изчисляване на производствените налози за 2005/2006 пазарна година.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 февруари 2007 година.